
Text rozhodnutia
Súd: Krajský súd Bratislava Spisová značka: 4Co/29/2014 Identifikačné číslo súdneho spisu: 1511211445 Dátum vydania rozhodnutia: 30. 01. 2014 Meno a priezvisko sudcu, VSÚ: JUDr. Valéria Kleinová ECLI: ECLI:SK:KSBA:2014:1511211445.1 Uznesenie Krajský súd v Bratislave v právnej veci navrhovateľa: Telefónica Slovakia, s.r.o., Einsteinova 24, Bratislava, IČO: 35 848 863, zast. Advokátskou kanceláriou SOUKENÍK-ŠTRPKA, s.r.o., Šoltésovej 14, Bratislava, proti odporcovi: F. R.-W., nar. XX.XX.XXXX, bytom Y. XXXX/XX, Z., o zaplatenie 420,72 eur s príslušenstvom, na odvolanie navrhovateľa proti uzneseniu Okresného súdu Bratislava V zo dňa 10. augusta 2012, č.k. 24C 67/2012-62, takto r o z h o d o l : Odvolací súd odvolanie navrhovateľa o d m i e t a. o d ô v o d n e n i e : Napadnutým uznesením súd prvého stupňa rozhodol, že námietkám navrhovateľa proti vstupu vedľajšieho účastníka do konania na strane odporcu nevyhovuje. Svoje rozhodnutie odôvodnil po právnej stránke ust. § 93 ods. 1 a 2, § 79 ods. 1, 2 a 4 O.s.p., § 52 ods. 1, 3 a 4 Obč. zák., § 3 ods. 4 zák.č. 250/2007 Z.z. o ochrane spotrebiteľa, a § 7 ods. 1 a 3 zák.č. 428/2002 Z.z. o ochrane osobných údajov, a vecne tým, že predmetom konania je nárok vyplývajúci zo spotrebiteľskej zmluvy, pričom Združenie na ochranu spotrebiteľa HOOS je právnickou osobou, ktorej predmetom činnosti je ochrana práv spotrebiteľa. Po vyhodnotení, že boli splnené zákonom stanovené podmienky na vstup vedľajšieho účastníka - Združenia na ochranu spotrebiteľa HOOS do konania na strane odporcu, a že námietky navrhovateľa neboli dôvodné, rozhodol o tom, že im nevyhovuje. Proti tomuto uzneseniu podal prostredníctvom svojho právneho zástupcu odvolanie navrhovateľ, ktorý žiadal uznesenie súdu prvého stupňa zmeniť, a vstup Združenia na ochranu spotrebiteľa HOOS do konania ako vedľajšieho účastníka na strane odporcu nepripustiť. Odvolací súd prejednal vec podľa § 212 ods. 2 písm. a/ O.s.p. bez nariadenia pojednávania podľa § 214 ods. 2 O.s.p. a dospel k záveru, že odvolanie navrhovateľa je potrebné odmietnuť. Podľa § 218 ods. 1 písm. a/ O.s.p., odvolací súd odmietne odvolanie, ktoré bolo podané oneskorene. Odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje (§ 204 ods. 1 prvá veta O.s.p.). Lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý ho má povinnosť doručiť (§ 57 ods. 3 O.s.p.). V prejednávanej veci bolo napadnuté uznesenie súdu prvého stupňa doručené právnemu zástupcovi navrhovateľa dňa 05.09.2013. Zákonom stanovená 15-dňová lehota na podanie odvolania mu tak začala plynúť nasledujúcim dňom, t.j. dňom 06.09.2012, a posledným dňom na podanie odvolania bol deň 20.09.2012 (štvrtok). Navrhovateľ podal odvolanie osobne do podateľne súdu prvého stupňa dňa 24.09.2012 (pondelok), z čoho je zrejmé, že odvolanie podal po uplynutí odvolacej lehoty, t.j. oneskorene. Tieto skutočnosti odvolací súd zistil z úradného záznamu o osobnom podaní odvolania do podateľne Okresného súdu Bratislava V a z príjmovej pečiatky podateľne s dátumom 24.09.2012 odtlačenej na odvolaní navrhovateľa. Odvolací súd preto odvolanie navrhovateľa podľa § 218 ods. 1 písm. a/ O.s.p. ako oneskorene podané odmietol. Toto rozhodnutie prijal senát Krajského súdu v Bratislave pomerom hlasov 3 : 0. Poučenie: Proti tomuto uzneseniu odvolanie nie je prípustné.

